หุ้นยุโรปปิดปรับขึ้น ตลาดมองบวกกรีซประนีประนอมเจ้าหนี้
ตลาดหุ้นยุโรปปิดบวกเมื่อคืนนี้ (1 ก.ค.) หลังจากมีรายงานว่านายอเล็กซิส ซิปราส นายกรัฐมนตรีกรีซ ได้แสดงความพร้อมที่จะยอมรับเงื่อนไขของเจ้าหนี้เพื่อแลกกับการรับความช่วยเหลือทางการเงิน ซึ่งข่าวดังกล่าวทำให้นักลงทุนมีมุมมองที่เป็นบวกว่า กรีซและกลุ่มเจ้าหนี้ยุโรปจะสามารถประนีประนอมกันได้
2 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.5% ปิดวานนี้ (1 ก.ค.) ที่ 387.07 จุด, ดัชนี CAC-40 ตลาดหุ้นฝรั่งเศสปิดที่ 4,883.19 จุด เพิ่มขึ้น 92.99 จุด หรือ +1.94%, ดัชนี DAX ตลาดหุ้นเยอรมันปิดที่ 11,180.50 จุด พุ่งขึ้น 235.53 จุด หรือ +2.15% และดัชนี FTSE 100 ตลาดหุ้นลอนดอนปิดที่ 6,608.59 จุด เพิ่มขึ้น 87.61 จุด หรือ +1.34%
ตลาดหุ้นยุโรปได้รับแรงหนุนจากการที่นักลงทุนมีมุมมองที่เป็นบวกว่า แม้เจ้าหน้าที่ยุโรปได้บอกปัดข้อเสนอครั้งใหม่จากนายอเล็กซิส ซิปราส นายกรัฐมนตรีกรีซ แต่ข่าวการยื่นข้อเสนอของกรีซ ถือเป็นความคืบหน้าครั้งใหม่ของการแก้ไขวิกฤตหนี้กรีซ
ไฟแนนเชียล ไทมส์ รายงานว่า นายซิปราสได้ยื่นข้อเสนอครั้งใหม่ต่อเจ้าหนี้ของกรีซ โดยระบุว่า กรีซพร้อมที่จะยอมรับเงื่อนไขเพื่อแลกกับการรับความช่วยเหลือทางการเงิน โดยจะมีการเปลี่ยนแปลงเนื้อหาเล็กๆน้อยๆจำนวนหนึ่ง ซึ่งรวมถึงประเด็นขยายอายุเกษียณจาก 62 เป็น 67 ปี ภายในปี 2565
ส่วนการประชุมรัฐมนตรีคลังยุโรป หรือยูโรกรุ๊ป ซึ่งเสร็จสิ้นลงแล้วเมื่อคืนนี้ตามเวลาไทยนั้น ที่ประชุมไม่มีการทำข้อตกลงใดๆเกี่ยวกับหนี้สินของกรีซ ขณะที่กลุ่มเจ้าหนี้ยูโรโซนได้แจ้งต่อรัฐบาลกรีซว่า จะยังไม่มีการเจรจาใดๆในช่วงนี้ จนกว่าการทำประชามติของกรีซจะเสร็จสิ้นลงในวันอาทิตย์นี้
หุ้นกลุ่มรถยนต์พุ่งขึ้น โดยหุ้นเดมเลอร์ และหุ้นโฟลค์สวาเก้น ต่างก็พุ่งขึ้นอย่างน้อย 3%, หุ้นแอร์บัสทะยานขึ้น 3.7% หลังจากมีรายงานว่า จีนได้ทำข้อตกลงซื้อเครื่องบิน A330 จำนวน 75 ลำ มูลค่า 1.8 หมื่นล้านดอลลาร์
นอกจากนี้ ตลาดหุ้นยุโรปยังขานรับข้อมูลภาคการผลิตที่สดใสของยูโรโซน โดยผลสำรวจระบุว่า ดัชนีผู้จัดการฝ่ายจัดซื้อ (PMI) ภาคการผลิตของยูโรโซนในเดือนมิ.ย.เพิ่มขึ้นสู่ระดับ 52.5 ซึ่งเป็นระดับสูงสุดนับตั้งแต่เดือนเม.ย.2557 จากระดับ 52.2 ในเดือนพ.ค.